Die Leonardo (Sandton)

Die Leonardo is 'n hoë toringgebou vir gemengde gebruik met 55 verdiepings in Sandton, Suid-Afrika. Dit is in April 2019 voltooi en is amptelik die hoogste gebou in Afrika, met 'n hoogte van 234 meter. Die wolkekrabber is by Maudestraat 75 geleë, ongeveer 100 meter van die Johannesburgse Effektebeurs.  

Die toringgebou is oorspronklik met 'n hoogte van 238 meter beplan, die hoogste gebou in Afrika.

Die dakwoonstel met drie verdiepings en 'n oppervlakte van 2 100 vierkante meter is vir R180 miljoen op die eiendomsmark aangebied. Indien dit verkoop word, sal dit die duurste deeltiteleiendom ooit in Suid-Afrika word. Die hele struktuur sou na raming R2 miljard kos en uit 200 woonstelle en 11 vloere van kommersiële kantore bestaan.

Die ontwikkeling sluit winkels op straatvlak in asook 'n bogrondse podium waar 'n swembad, restaurant en 'n paar ander geriewe geleë is. Die toringgedeelte van die gebou het op hierdie podium met vier verdiepings ontstaan. 

Die ontwerp het aansienlik verander sedert dit bekend gemaak is, en was oorspronklik geskeduleer om deur die AMA argitekfirma ontwerp te word, en moes teen 2010 voltooi wees.http://www.theleonardo.co.za/

Konstruksie van die Leonardo het op 17 November 2015 begin. Teen die einde van April 2018, was die Leonardo die hoogste gebou in Sandton, hoër as die Sandton City-kantoortoring, wat 141 m hoog is. Die Leonardo is in April 2019 voltooi, en dit is nou amptelik die hoogste gebou in Afrika. Die "Iconic Tower" in aanbou in die New Administrative Capital van Egipte het reeds 'n hoër hoogte bereik (250 m in Oktober 2020), maar word nie in berekening gebring totdat die gebou voltooi is nie.

 Sien ook 
 Lys van die hoogste geboue in Suid-Afrika

 Verwysings 

 Eksterne skakels 

 www.theleonardo.co.za

Kategorie:Geboue en strukture in Johannesburg